b'\n_START_ARTICLE_\nJaunanna vald\n_START_SECTION_\nAjalugu\n_START_PARAGRAPH_\nValla alad olid varem metsased, esimesed elanikud asusid sinna alles Rootsi ajal. Aastal 1920 kuulus valla aladel Vecanna m\xc3\xb5isale 713, Jaunanna m\xc3\xb5isale 629, aga Ate m\xc3\xb5isale 439 hektarit maad. Aastal 1935 oli Anna valla pindala 148,3 km\xc2\xb2 ja seal oli 2338 elanikku. Teise maailmas\xc3\xb5ja ajal tegutsesid valla metsades n\xc3\xb5ukogude partisanid, hiljem peatus aga rinne Pedetsi j\xc3\xb5el ja lahingutes h\xc3\xa4vis suurem osa valla hoonetest, maatasa tehti ka valla keskus Jaunanna k\xc3\xbcla. 1945. aastal moodustati valda Anna ja Meijeri k\xc3\xbclan\xc3\xb5ukogud, aastal 1949 likvideeriti aga vald ametlikult.  Meijeri k\xc3\xbclan\xc3\xb5ukogu sai oma nime partisanide juhi Hugo Meieri j\xc3\xa4rgi. Aastal 1990 muudeti Meijeri k\xc3\xbclan\xc3\xb5ukogu vallaks, samal aastal nimetati Meijeri vald \xc3\xbcmber Jaunanna vallaks. 2009. aastast kuulub vald Al\xc5\xabksne piirkonda.\n_START_SECTION_\nKaitstavad objektid\n_START_PARAGRAPH_\nMuinsusm\xc3\xa4lestistest on kohaliku kaitse all Jaunanna m\xc3\xb5isa jahiloss. Looduskaitse all on Griba\xc5\xbease tammed, samuti ka kaks Pedetsi-\xc3\xa4\xc3\xa4rsetes metsades kasvavat p\xc3\xb5lispuud. Valda j\xc3\xa4\xc3\xa4b ka 1325 ha suurune Jaunanna hoiuala.'